**Ministru kabineta noteikumu projekta**

**„Aizsargājamo ainavu apvidus „Ādaži” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Aizsargājamo ainavu apvidus „Ādaži” individuālie aizsardzības un izmantošanas noteikumi” (turpmāk – noteikumu projekts) izstrādāti, lai noteiktu teritorijas aizsardzības, izmantošanas un apsaimniekošanas režīmu, pamatojoties uz aizsargājamo ainavu apvidus “Ādaži” dabas aizsardzības plānā iekļautajiem priekšlikumiem, kā arī ņemot vērā Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – vispārējie noteikumi) prasības. Ar noteikumu projektu tiek noteikts aizsargājamam ainavu apvidum “Ādaži” funkcionālais zonējums, atļautās un aizliegtās darbības katrā zonā.  Ministru kabineta noteikumi stāsies spēkā nākamajā dienā pēc publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsargājamais ainavu apvidus “Ādaži” (turpmāk – ainavu apvidus) atrodas Latvijas centrālajā daļā, Viduslatvijas zemienes Ropažu līdzenumā, Ādažu, Sējas un Saulkrastu novadā. Aizsargājamā teritorija izveidota 2004. gadā. Ainavu apvidus platība ir 10150 hektāri. Lielāko ainavu apvidus daļu aizņem Ādažu militārais poligons. Teritorijā ietilpst dabas liegums “Lieluikas un Mazuikas ezers”. Ainavu apvidus iekļauts Eiropas aizsargājamo dabas teritoriju tīklā NATURA 2000. Teritorijai piešķirts putniem nozīmīgas vietas statuss.  Ainavu apvidus izveidots, lai nodrošinātu labvēlīgu stāvokli Latvijas un Eiropas Savienības nozīmes aizsargājamiem biotopiem un aizsargājamām sugām, un saglabātu ainavu apvidu kā Eiropas Savienības nozīmes putniem nozīmīgu vietu, vienlaikus nodrošinot valsts aizsardzības uzdevumu veikšanas iespējamību.  Teritorijā konstatēti 16 īpaši aizsargājamie biotopi. Lielākās platības aizņem aizsargājamie biotopi: Piejūras zemienes smiltāju līdzenumu sausi virsāji (biotopa kods 2320), slapji virsāji (4010), mežainas piejūras kāpas (2180), degradēti augstie purvi (7120), kā arī prioritārie biotopi – ar lakstaugiem klātas pelēkās kāpas (2130\*), neskarti augstie purvi (7110\*), veci vai dabiski boreālie meži (9010\*), staignāju meži (9080\*) un purvaini meži (91D0\*). Tāpat ainavu apvidus virsājos, mežos, purvos, upēs un ezeros ir sastopams ļoti daudz retu augu un dzīvnieku sugu – 135 Latvijā un 71 Eiropas Savienībā īpaši aizsargājama suga, tostarp, Dortmaņa lobēlija *Lobelia dortamnna,* Gludsporu ezerene *Isoëtes lacustris,* smilšu krupis *Bufo calamita,* gludenā čūska *Coronella austriaca,* rubenis *Tetrao tetrix,* stepes čipste *Anthus campestris* un citas.  Ar Vides aizsardzības un reģionālās attīstības ministrijas (turpmāk – VARAM) 2016. gada 26. aprīļa rīkojumu Nr. 100 “Par dabas aizsardzības plānu apstiprināšanu” apstiprināts “Aizsargājamo ainavu apvidus “Ādaži” dabas aizsardzības plāns 2015. – 2025. gadam”, kura izstrādes laikā veikta Latvijā un Eiropas Savienībā aizsargājamo biotopu, teritorijā konstatēto aizsargājamo sugu atradņu un to dzīvotņu inventarizācija un kvalitātes novērtēšana, kā arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas zonējumam un individuālo aizsardzības un izmantošanas noteikumu projektam.  Ainavu apvidus aizsardzības ilgtermiņa mērķis ir nodrošināt, lai nesamazinās ilgstošu dabas procesu un militāro darbību mijiedarbības rezultātā izveidojušās atklātu smiltāju, virsāju un pelēko kāpu biotopu platības. Tāpat būtiski saglabātneskartu Mazuikas ezeru, purvainos mežus un mežainās kāpas, kā arī atjaunot meliorācijas un degšanas degradētos purvu biotopus.  Šobrīd ainavu apvidus izmantošanu reglamentē vispārējie noteikumi. Noteikumu projekts izstrādāts, lai noteiktu teritorijas aizsardzības, izmantošanas un apsaimniekošanas režīmu, pamatojoties uz ainavu apvidus “Ādaži” dabas aizsardzības plānā iekļautajiem priekšlikumiem, kā arī ņemot vērā vispārējo noteikumu prasības. Līdz ar šo noteikumu pieņemšanu un saskaņā ar vispārējo noteikumu 2. punktu, turpmāk ainavu apvidum netiek piemēroti vispārējie noteikumi.  Lai nodrošinātu dabas vērtību aizsardzību un teritorijas apsaimniekošanas pasākumu īstenošanu, kā arī saskaņotu teritorijas izmantošanas nosacījumus, tiek izveidots funkcionālais zonējums.  Noteikumu projekts paredz ainavu apvidū noteikt četras funkcionālās zonas:   1. stingrā režīma zona (36 ha); 2. regulējamā režīma zona (559 ha); 3. dabas lieguma zona (2862 ha); 4. ainavu aizsardzības zona (6693 ha).   Stingrā režīma zona izveidota, lai aizsargātu Mazuikas ezeru un tā krasta biotopus un sugas. Mazuikas ezers ir viens no dažiem ezeriem Latvijā, kurā ir bagātīgi sastopamas ūdensaugu sugas, piemēram, Dortmaņa lobēlija, gludsporu ezerene, vienzieda krastene, sīpoliņu donis, kas var augt tikai seklos dzidrūdens ezeros. Dabas vērtības saglabājušās pateicoties tam, ka ezerā neietek ne strauti, ne upes, to ieskauj veci priežu sausieņu meži, tā teritorija ir saimnieciskās darbības mazskarta. Ņemot vērā, ka atpūtnieku radītais piesārņojums, krastu nomīdīšana un peldēšanās apdraud ezera retos augus un biotopus, kopš 2008. gada piekļuve Mazuikas ezeram ir aizliegta, līdz ar to tam nav būtiskas nozīmes kā rekreācijas vai zivju ieguves vietai. Ezeru ir iespējams apmeklēt zinātnisko pētījumu veikšanai, saņemot Dabas aizsardzības pārvaldes (turpmāk – DAP) rakstisku atļauju.  Regulējamā režīma zona veidota, lai aizsargātu īpaši aizsargājamo pret traucējumiem jutīgo meža putnu sugu dzīvotnes un Eiropas Savienības nozīmes aizsargājamos meža biotopus, tostarp, staignāju mežus (9080\*), vecus vai dabiskus boreālos mežus (9010\*), aluviālos krastmalu un palieņu mežus (91E0\*). Regulējamā režīma zonā ir noteikts aizliegums saimnieciskai un cita veida darbībai.  Dabas lieguma zona izveidota, lai veicinātu aizsargājamo mežu un purvu biotopu saglabāšanu un nodrošinātu īpaši aizsargājamo sugu, to dzīvotņu un īpaši aizsargājamo biotopu aizsardzību. Dabas lieguma zonā galvenokārt iekļautas mežaudzes, kas atbilst Eiropas Savienības nozīmes aizsargājamā biotopa statusam vai saimnieciskās darbības ilgstoši neskartas pieaugušas mežaudzes, kas pašlaik jau ievērojami pārsniedz vecumu, kādā paredzēts kopšanas cirtes aizliegums. Kopšanas cirtes neveikšana šādās mežaudzēs sekmē dabiskam mežam raksturīgu struktūru veidošanos un, līdz ar to, arī aizsargājamo biotopu kvalitātes uzlabošanos un veidošanos jaunās platībās, kā arī aizsargājamām putnu sugām un ar mirušo koksni saistītām bezmugurkaulnieku sugām piemērotu dzīvotņu veidošanos. Kopšanas cirtes nav pamata veikt pieaugušās mežaudzēs “sastāva un paliekošās mežaudzes koku augšanas apstākļu uzlabošanai”, jo šajās mežaudzēs ir aizliegta galvenā cirte. Kopšanas cirte dabas lieguma zonā ir atļauta jaunaudzēs un citās bioloģiski mazāk vērtīgās mežaudzēs līdz noteikumu projektā norādītajam vecumam, kas neradīs būtisku negatīvu ietekmi uz dabas vērtībām ainavu apvidū.  Ainavu apvidus teritorijas dienvidu daļā samazināti ierobežojumi militārajām mācībām, vairāk nekā 100 ha dabas lieguma zonā atļauta braukšana ārpus ceļiem un militāro nometņu ierīkošana (noteikumu projekta 1. pielikums).  Ainavu aizsardzības zona izveidota atklātās un dažādās pakāpēs aizaugušās virsāju un smiltāju platībās. Ainavu apvidū koncentrējušās lielākās atklāto virsāju un smiltāju platības Latvijā un Baltijas reģionā. Viena no galvenajām ainavu apvidus dabas vērtībām ir regulāru, ilgstošu militāro darbību rezultātā izveidojušies un uzturētie, no traucējumiem atkarīgie biotopi un to kompleksi (iekšzemes kāpas, virsāji un smiltāji) ar tiem raksturīgām sugu sabiedrībām, tajā skaitā, retām un īpaši aizsargājamām. Virsājs ir biotops, kurš ir dēvējams kā traucējumu atkarīgs biotops, jo bez regulāras apsaimniekošanas tas aizaug un pārvēršas par mežu. Ainavu aizsardzības zonā ir atļautas, pat vēlamas, ilgstoša militārā rakstura aktivitātes (mehāniska iedarbība uz augsni, izbraukāšana, degšana (kontrolēta)), kas veicina virsāju veidošanos un to uzturēšanu.Militāro aktivitāšu norise ir nepieciešams faktors vairāku retu un īpaši aizsargājamu sugu izplatībai. Militāro aktivitāšu laikā periodiski tiek uzirdināta augsnes virskārta, pilnīgi vai daļēji iznīcināts esošais augājs, tajā skaitā, ugunsgrēku ietekmē. Līdz ar to atbrīvojas teritorijas sugām, kuras citos apstākļos tiek izkonkurētas, kā arī sekmēta sēklu izplatīšanās, kas ir vitāli nepieciešama no regulāriem traucējumiem atkarīgām sugām. Piemēram, slapjie virsāji ir viens no raksturīgākajiem ainavu apvidus biotopiem, kas Latvijā sastopams ļoti reti. Slapjo virsāju veidošanos sekmējusi mežu degšana un dažāda veida militārā darbība (motorizēta izbraukāšana, šaušana, spridzināšana u.c.), kas agrāko pārmitro mežu vietā sekmējusi atklātu virsāju veidošanos. Bioloģisko daudzveidību virsājos ietekmē arī kaujas tehnikas iebrauktie ceļi un šāviņu izrautās bedres, kas veidojas kā mikroieplakas un kalpo par patvērumu traucējumatkarīgām augu sugām (lielākoties viengadīgajām). Slapjās mikroieplakās, galvenokārt, jaunas šāviņu bedres, ir labas smilšu krupja nārsta vietas. Mikroieplaku pastāvēšana tieši atkarīga no zemsedzes traucējumiem – tiem iztrūkstot, ieplakas aizaug un traucējumatkarīgās sugas izkonkurē daudzgadīgi augi. Līdz ar to ainavu apvidus Ādažu poligona teritorijā atļauts organizēt militārās mācības, vienlaikus sabalansējot tās ar vides aizsardzības prasībām.  Virsāju vērtību palielina lielās vienlaidu platības, kādas nav sastopamas citur Latvijā, gan ilgstoši nemainīga to izmantošana bez papildu barības vielu un pesticīdu lietošanas. Lai nemazinātos virsājiem raksturīgās, retās augu sugas, noteikumu projekts paredz aizliegumu visā ainavu apvidū lietot minerālmēslus un ķīmiskos augu aizsardzības līdzekļus.  Darbības, kurām izsniedz tehniskos noteikumus vai veic sākotnējo ietekmes uz vidi novērtējumu, ir noteiktas likuma “Par ietekmes uz vidi novērtējumu” 3.2 pantā un uz likuma 13. panta trešās, ceturtās un piektās daļas pamata izdotajos Ministru kabineta 2015. gada 27. janvāra noteikumos Nr. 30 “Kārtība, kādā Valsts vides dienests izdod tehniskos noteikumus paredzētajai darbībai”. Ņemot vērā VARAM audita laikā identificēto problemātiku saistībā ar DAP izsniedzamajām atļaujām, kur tika secināts, ka divas valsts iestādes Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu īpaši aizsargājamā dabas teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP atļauju zemes lietošanas kategorijas maiņai, ja to nosaka konkrētās aizsargājamās teritorijas aizsardzības un izmantošanas noteikumi. Zemes lietošanas kategorijas maiņa aizsargājamā teritorijā vai tās funkcionālajā zonā var būt aizliegta, līdz ar to, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 8. punktā tiek noteikts, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kas VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  Ņemot vērā, ka ugunsdzēsības pasākumi ir ārkārtas situācijas novēršana, lai novērstu atšķirīgu tiesību aktu interpretāciju ar noteikumu projekta 10. punktu noteikts, ka noteikumu projekta normas (koku ciršanas, hidrotehnisko būvju ierīkošanas, pārvietošanās un cita veida ierobežojumi, t.sk., DAP rakstiskas atļaujas saņemšana) neattiecas uz ugunsdzēsības pasākumiem. Savukārt mežu ugunsdrošības uzraudzība kā preventīvo pasākumu veikšana jāveic, ievērojot ugunsdrošības noteikumos noteiktās prasības (piemēram, mineralizēto joslu ierīkošana, ceļu un dabisko brauktuvju attīrīšana no pielūžņojuma u.tml.), vienlaikus piemērojot noteikumu projektā noteiktos nosacījumus (piemēram, ugunsdzēsības ūdensņemšanas vietu (hidrotehnisko būvju) ierīkošanai jāsaņem DAP rakstiska atļauja, lai nodrošinātu optimālākās vietas, parametru u.c. izvēli, sabalansējot meža ugunsdrošības un īpaši aizsargājamo sugu dzīvotņu un īpaši aizsargājamo biotopu aizsardzības prasības).  Noteikumu projekts aizliedz ierīkot medījamo dzīvnieku piebarošanas vietas, kā arī brīvā dabā novietot lauksaimniecības un pārtikas produktus, lai tiem nevarētu piekļūt mežacūkas. Šim nosacījumam tiek pieļauts izņēmums, nosakot, ja ir saņemta DAP rakstiska atļauja, barotavu drīkst uzstādīt, ja tā ir dozēta un atrodas vismaz viena metra augstumā.  Noteikumu projekts paredz dabas lieguma zonā aizliegumu zemes vienību dalīšanai, ja katras atsevišķas zemes vienības platība pēc sadalīšanas ir mazāka par 10 ha. Vienlaicīgi paredzot izņēmumus, kad atsevišķos gadījumos, izbūvējot dabas tūrisma un izziņas infrastruktūras objektu, ir nepieciešama zemes vienības atdalīšana, kā arī valsts aizsardzības uzdevumu veikšanai atsevišķu militārās infrastruktūras objektu uzbūvēšanai. Tas ļauj sabiedrībai nozīmīgos gadījumos saskaņot dažādās intereses.  Zemes kategorijas maiņa uz dabā konstatēto iespējama tikai divos gadījumos – ja teritorija applūst vai dabiski apmežojas.  Ainavu apvidū esošos mežus un līdz ar tiem meža sugu dzīvotnes negatīvi ietekmē mežsaimnieciskā darbība – kailciršu veikšana, pārmērīga to izkopšana. Ar noteikumu projektu tiek noteikts, ka maksimālā pieļaujamā kailcirtes platība ir divi hektāri un kailcirtē saglabājamos kokus pēc iespējas atstāj grupās. Kā vēl viens negatīvs faktors meža sugu dzīvotnēm ir mirušās koksnes izvākšana. Turpmāk ir paredzēts, ka mirušā koksne ir jāatstāj mežaudzē, ja tās apjoms ir mazāks nekā 20 kubikmetri uz hektāru.  Noteikumu projekta 17. un 28. punktos ietvertā norma, ka uz cirsmas ha jāsaglabā vismaz 15 dzīvotspējīgi vecākie vai lielāko izmēru koki (ekoloģiskie koki) ir būtiski dabas lieguma zonas izveides mērķa (mežu biotopu un tajā mītošo sugu aizsardzība), kā arī ainavu apvidus teritorijas ilgtermiņa aizsardzības mērķu sasniegšanai. Atbilstoši Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 54.1. apakšpunktam cērtot kokus, rēķinot uz cirsmas hektāru, saglabā vismaz piecus ekoloģiskos kokus. Ņemot vērā, ka ekoloģiskie koki, kas atstāti cirsmās, veido dzīvesvietu dažādām aizsargājam sugām (īpaši, putnu sugām), kas piemērojušās dzīvei vecos kokos, līdz ar to, ainavu apvidus teritorijā ir saglabājams vairāk – vismaz 15 dzīvotspējīgi koki.  Noteikumu projekta 30. punkts nosaka aizliegtās darbības aizsargājamā koka teritorijā, t.sk., aizliegts veikt darbības, kas var negatīvi ietekmēt aizsargājamā koka augšanu un attīstību, bet ir pieļaujama dabas tūrisma infrastruktūras un inženiertīklu (piemēram, transporta, sakaru, ūdensapgādes u.c.) izbūve un atjaunošana, kā arī ēku pārbūve, atbilstoši kokkopja (arborista) atzinumam. Kokiem, kas atrodas apdzīvotās vietās vai infrastruktūras objektu tiešā tuvumā, jau vēsturiski var būt izmainīti augšanas apstākļi, veiktas darbības koku sakņu un tā aizsardzības zonā, kas negatīvi ietekmējuši koka kvalitāti un dzīvotspēju, līdz ar to, saimniecisko darbību veikšana tādu aizsargājamo koku teritorijā, kuri ir saglabājami, veicama ņemot vērā kokkopja (arborista) atzinumu. Noteikumu projekta 30.2. apakšpunktā tiek norādīts kāda veida infrastruktūras un inženiertīklu izbūve un atjaunošana ir pieļaujama, jo šīs normas mērķis pēc būtības ir pieļaut dabas tūrisma un izziņas infrastruktūras un vienīgi lineāru komunikāciju, apgādes u.tml. objektu izbūvi un atjaunošanu. Šobrīd ir pieejamas dažādas metodes, kā iespējams ierīkot inženiertīklus, neradot būtisku negatīvu ietekmi uz koku sakņu sistēmu. Lai nodrošinātu to, ka tiek izvēlēts iespējami labākais risinājums koka augtspējas saglabāšanai, vienlaikus atļaujot īstenot paredzētās saimnieciskās darbības koka aizsardzības zonā, nepieciešams kokkopja (arborista) atzinums.  Noteikumu projekta 31. punktā tiek paredzēti gadījumi, kuros iespējama dižkoku (aizsargājamo koku) nociršana (saņemot DAP rakstisku atļauju un kokkopja (arborista) atzinumu, ja nepieciešams):  - dižkokus atļauts nocirst (novākt) tikai gadījumā, ja tas kļuvis bīstams un nav iespējams novērst bīstamību (apzāģējot zarus, izveidojot balstus). Šāda tiesību norma noteikta arī vispārējo noteikumu 46. punktā;  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīvajiem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādējādi pieļaujot dižkoka, kuram nav paredzama augtspējas uzlabošanās, nociršanu, pirms tas kļuvis bīstams;  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskus citu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana, mitruma režīma izmaiņas u.c.), nekā nocērtot dižkoku, bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu attiecīgi katra gadījuma izvērtējumu, DAP pieņem lēmumu par rakstisku atļaujas izsniegšanu.  Noteikumos noteiktos atzinumus un DAP rakstiskās atļaujas saņem nekustamā īpašuma īpašnieks, kurš plāno īstenot paredzēto darbību.  Ņemot vērā, ka uz ainavu apvidus teritoriju vairs nevarēs attiecināt vispārējo noteikumu prasības, noteikumu projekts izstrādāts saskaņā ar likuma “Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem ainavu apvidū nosaka aizsargājamos kokus. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, teritorijas apmeklētāji, Ādažu, Sējas un Saulkrastu pašvaldības, Nacionālie bruņotie spēki, akciju sabiedrība “Latvijas valsts meži”, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvā sloga palielinājums netiek prognozēts. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | No kopējās ainavu apvidus teritorijas lielākā daļa ir valsts īpašums, ko pārvalda Aizsardzības ministrijas pakļautībā esošais Valsts aizsardzības militāro objektu un iepirkumu centrs, bet lieto Nacionālie bruņotie spēki un AS “Latvijas valsts meži”. Valsts īpašumā ir vairāk nekā 95% no ainavu apvidus teritorijas, mazāk nekā 5% atrodas privātpersonu, juridisko personu un pašvaldību īpašumā.  Likuma “Par kompensāciju par saimnieciskās darbības ierobežojumiem aizsargājamās teritorijās” 2. panta otrajā daļā noteikts, ka ikgadēju atbalsta maksājumu par saimnieciskās darbības ierobežojumiem Eiropas nozīmes aizsargājamās dabas teritorijās (*NATURA 2000*) izmaksā normatīvajos aktos par lauku attīstības atbalsta piešķiršanu noteiktajā kārtībā no attiecīgo Eiropas Savienības fondu līdzekļiem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Sabiedrības pārstāvji tika informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv](http://www.mk.gov.lv).  Ādažu, Sējas un Saulkrastu novada pašvaldības un zemes īpašnieku informēšana tika veikta atbilstoši likuma “Par īpaši aizsargājamām dabas teritorijām” 13. panta ceturtās daļas prasībām, nosūtot katram informatīvu vēstuli, kā arī publicējot oficiālu paziņojumu laikrakstā “Latvijas Vēstnesis”.  Pēc jaunu individuālo aizsardzības un izmantošanas noteikumu aizsargājamo ainavu apvidum „Ādaži” apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētās prasībās – tiks publicēts paziņojums oficiālajā laikrakstā „Latvijas vēstnesis”, nosūtīta informācija pašvaldībai, kā arī ievietots VARAM un DAP tīmekļa vietnēs. |
| 2. | Sabiedrības līdzdalība projekta izstrādē | Noteikumu projekts 2018. gada 6. jūlijā ievietots VARAM tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās mājaslapā, 2018. gada 6. jūlijā nosūtīts paziņojums par līdzdalības iespējām Ministru kabineta noteikumu projekta izstrādē.  Noteikumu projekts un anotācija 2018. gada 3. augustā nosūtīti Ādažu, Sējas un Saulkrastu novada pašvaldībām atzinuma sniegšanai.  Pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem (Dabas aizsardzības pārvaldes 2018. gada 17. augusta vēstule Nr. 3.25/4150/2018-N).  Publicēts oficiāls paziņojums oficiālajā izdevumā “Latvijas Vēstnesis” (oficiālās publikācijas Nr.: 2018/162.DA1). |
| 3. | Sabiedrības līdzdalības rezultāti | Ādažu novada domes būvvalde (2018. gada 23. augusta vēstule Nr. BV/7-4-8/17/177) ir sniegusi pozitīvu atzinumu par izstrādāto noteikumu projektu un tā anotāciju.  Atzinumu par noteikumu projektu un tā anotāciju nav sniegusi Sējas un Saulkrastu novada pašvaldības.  Saņemti vairāki telefonu zvani no zemes īpašniekiem par zonējumu un robežu precizēšanu, kas izvērtēti un ņemti vērā.  Sabiedrības līdzdalības rezultātā priekšlikumi par noteikumu projektu saņemti tikai no Valsts aizsardzības militāro objektu un iepirkuma centra (2018. gada 13. septembra vēstule Nr. NOS/2018-6098), kas tika izvērtēti un iespēju robežās ņemti vērā un iestrādāti noteikumu projektā. Priekšlikumi:  - papildināt noteikumu projektu ar punktiem par aizliegumu: pieļaut suņu atrašanos brīvā dabā bez pavadas un uzpurņa; iegūt sūnas un ķērpjus, kā arī lasīt ogas un sēnes, bojājot vai iznīcinot zemsedzi; ierīkot savvaļas augu, sēņu un dzīvnieku, kā arī to produktu pārdošanas un iepirkšanas punktus. Kā arī atļaut ar DAP atļauju veikt zinātnisko izpēti un monitoringu stingrā režīma un regulējamā režīma zonā.  - precizēt vairāku noteikumu projekta punktu redakcijas: dabas lieguma zonā par meža pļavu un lauču bojāšanu vai iznīcināšanu, kā arī par augošu koku atzarošanu mežaudzēs; dabas aizsardzības plānā kā viens no prioritārajiem dabas saglabāšanas pasākumiem ir ES nozīmes aizsargājamā biotopa “Slapji virsāji 4010” atjaunošana un uzturēšana, līdz ar to, 11.10. un 11.16.3.2. apakšpunktā nepieciešams noteikt, kas atļautu biotopa “Slapji virsāji 4010” atjaunošanu (koku apauguma novākšanu, kontrolētu dedzināšanu u.c.) un šo platību kategorijas maiņu no mežaudzes uz virsājiem.  - svītroti punkti par ceļiem, jo stingrā režīma zonā neatrodas ceļi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Daudzvārde, 67026503

[dagnija.daudzvarde@varam.gov.lv](mailto:dagnija.daudzvarde@varam.gov.lv)